“หมอเฉลิม”ไม่หวั่นก.พาณิชย์ขึ้นบัญชียา ชี้ BCH ประกันสังคมหนา ยันหุ้นรูดไม่เกี่ยวพื้นฐาน
“หมอเฉลิม”ไม่หวั่นก.พาณิชย์ขึ้นบช.ยา ชี้ลูกค้าBCHประกันสังคมหนา ยันหุ้นรูดไม่เกี่ยวพื้นฐาน
4 ม.ค. 2562

รศ.ดร.นพ.เฉลิม หาญพาณิชย์ ประธานเจ้าหน้าที่บริหาร บริษัท บางกอก เชน ฮอสปิทอล จำกัด (มหาชน) หรือ BCH เปิดเผยผ่านรายการ “ข่าวหุ้นเจาะตลาด” ออกอากาศทาง Facebook Live ข่าวหุ้นธุรกิจ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ถึงกรณีที่กระทรวงพาณิชย์เตรียมขึ้นบัญชียา เวชภัณฑ์ ค่าบริการโรงพยาบาล เป็นสินค้า-บริการควบคุม โดยจะมีการแต่งตั้งคณะอนุกรรมการแก้ปัญหาค่ารักษาพยาบาลระยะยาวซึ่งจะมีการพิจารณา 9 มกราคมนี้ ว่า ทางกระทรวงพาณิชย์จะต้องมีการประชุมหลายฝ่าย ซึ่งปัจจุบันรายละเอียดยังไม่ชัดเจน
อย่างไรก็ตามหากกรณีดังกล่าวเกิดขึ้นจริงคาดว่าจะไม่กระทบต่อผลการดำเนินงานของ BCH เนื่องจากสัดส่วนรายได้ของ BCH ทั้งหมด 33% มาจากประกันสังคม ซึ่งลูกค้าประกันสังคมนั้นจะไม่มีผลกระทบแน่นอน ส่วนรายได้จากลูกค้าที่เข้ามาจ่ายค่ารักษาด้วยตัวเองกว่า 60%  ยังต้องมีการเปรียบเทียบค่าใช้จ่ายกับโรงพยาบาลอื่นก่อนจะมีการเข้ามาควบคุมได้
“แต่ละโรงพยาบาลมีต้นทุนยาที่แตกต่างกัน ซึ่งหากมีการขึ้นบัญชียาเป็นสินค้าควบคุมจะต้องดูในรายละเอียดเรื่องราคาอีกครั้งซึ่งจะต้องตรวจสอบได้ หากราคายาที่ขายปกติต่ำกว่าจะต้องมีการปรับขึ้นตามเกณฑ์ และในทางกลับกันราคายาที่ขายสูงกว่าที่กำหนดจะต้องมีการปรับราคาลดลงมา อย่างไรก็ตาม BCH จัดอยู่ในกลุ่มโรงพยาบาลที่ไม่ได้มีค่ารักษาสูงมากอยู่แล้ว จึงคาดว่าจะไม่กระทบต่อรายได้ของรพ.มากนัก นอกจากนี้มองว่าการใช้เกณฑ์ควบคุมดังกล่าวยังต้องใช้เวลาในการพิจารณาอีกนาน” รศ.ดร.นพ.เฉลิม กล่าว
สำหรับผลการดำเนินงานของบริษัทยังคงมีการเติบโตอย่างต่อเนื่อง โดยจะเติบโตอย่างโดดเด่นในปี 2563 ที่ BCH จะได้รับโควตาประกันสังคมเพิ่ม ซึ่งจากสิ้นปี 2561 มีผู้ประกันตนอยู่ที่ 820,000 ราย  โดยต้นปี 2562 มีผู้ประกันตนเพิ่มขึ้นมาเป็น 840000 ราย และคาดการณ์ว่าสิ้นปีจะเติบโตไม่ต่ำกว่า 10% หรือประมาณ 880,000 ถึง 900,000 ราย ซึ่งจะส่งผลให้รายได้ของบริษัทปรับตัวสูงขึ้นตาม
ส่วนประเด็นที่ราคาปรับตัวลดลงอย่างหนักนั้น ยังไม่ทราบสาเหตุที่ส่งผลให้เกิดแรงเทขายออกมา อย่างไรก็ตามผลการดำเนินงานของบริษัทยังคงเติบโตอย่างต่อเนื่อง และไม่ได้มีปัจจัยลบที่จะส่งผลต่อพื้นฐานธุรกิจแต่อย่างใด